Konkurrencen om kunderne er hård for dagligvarebutikkerne i Sindal. Rema 1000, HT Superland og SuperBugsen kæmper alle heroisk for at lokke byens borgere ind i deres butik. Fremover bliver tre butikker imidlertid til to, eftersom SuperBrugsen må dreje nøglen. - Det er drønærgerligt, at vi er nødsaget til at lukke, men vi har vurderet, at der ikke er grundlag for forretningens fortsatte drift, siger Mogens Knudsen, direktør for Superbrugsen i Sindal, Løkken, Hadsund og Hedensted. Direktøren oplyser, at der er flere årsager til butikkens lukning, heriblandt udsigten til en ny konkurrent i form af et Bilka-varehus i Hjørring, de tidligere års regnskaber og ikke mindst det tilstundende gravearbejde på Nørregade. Nørregade skal graves op af to omgange i 2022, og det omfattende arbejde ville dermed gøre det vanskeligt for butikkens kunder at komme til butikken. Kunder ærgrer sig En af dem, der handler flittigt i butikken, er Gitte Olesen fra Sindal, og hun begræder lukningen. - Det er jeg meget ked af. Rigtig meget, siger hun. Den holdning deler nytilflytteren Marie Holm Nielsen. - Det er lidt træls, fordi den (butikken red.) ligger centralt her i Sindal. Jeg er lige flyttet hertil, så det er dejligt nemt at gå derned, og personalet er vældig søde, så det er træls, at den lukker. Hjælp på vej til ansatte Butikkens medarbejdere fik den nedslående melding om lukningen torsdag den 30. november. I alt mister 30 medarbejdere deres job. 12-14 af disse er fuldtidsansatte, men flere af disse står til at blive i Coop-koncernen. - Vi forsøger selvfølgelig at flytte dem over i nogle andre jobs i vores Coop-butikker, og det arbejde er vi allerede i gang med, siger Mogens Knudsen.

Referat:
Sindals borgere kan snart ikke gå i SuperBrugsen, når de mangler en liter mælk. Byens dagligvarebutik lukker nemlig senest den 12. februar.